Gansbaai Courant -Vrede begin met 'n glimlag | Xplorio Xplorio
Vrede begin met 'n glimlagPublished: 02 April 2015, By: Gansbaai Courant, Category: Gansbaai General News“Die Bietoubossers het die gaste in ‘n gees van ‘vrede met ‘n glimlag’ deel die komende Paasfees gemaak met die dek van tafels op ‘n interessante wyse met paaseiers en paashase,” vertel Elizma de Lange van die Bietoubos Damesklub van Perlemoenbaai en De Kelders. “Anita Huisamen, Annette van Zyl en hul span het aan die besoekers gedemonstreer hoe ‘n mens pragtige Paasversierings sonder veel omhaal kan maak.” Sy sê al die oumas wat hul kleinkinders vir die Paasnaweek verwag, het beslis ‘n paar goeie idees gekry. “Almal het dit ook insiggewend gevind hoe die paaseiers en -hase by ons Christen Paasfees kan aansluit.” Heerlike eetgoed en lekker gesels was natuurlik deel van die saamkuier. Elizma sê Glenda Kitley, Bestuurder: Gansbaai Toerisme, is genooi om hulle oor al die nuutste bedrywighede by die Toerismeburo in te lig. “Ons kan voorwaar trots wees op ‘n op-en-wakker Toerismeburo en besoekers aan Gansbaai, asook inwoners, kan gerus aangemoedig word om ‘n draai by die Gansbaai Toerismekantoor vir vele besienswaardighede te gaan maak,” sê Elizma. Die klub se volgende byeenkoms is op 14 April 2015, maar by Huis Herberg-aan-See en nie in die Kleinsaaltjie nie. Die agterste ingang in Hoopstraat moet gebruik word. Tydens daardie byeenkoms sal die klub se Omgee-projek vir 2015 bevestig word, naamlik die verfraaiing van die Tehuis se tuin onder leiding van Aletta Löchner. “Elke teegroep gaan ‘n struik plant en almal kan dus gemaklike klere aantrek.”
Sy sê die gate vir die struike sal gelukkig vooraf gegrawe word. Leonie Botha het weer aangebied dat sy die lootjie sal reël - die gelukkige trekker sal ‘n gratis naweek in die Tehuis wen! “Teegeld gaan dié keer aangewend word om die koste van die aankoop van die plante en kompos te dek, asook vir die toekomstige onderhoud daarvan.”